Twee van taxi-vereniging dood ná koeëlreënDie motor is by die Pankop-Pienaarsrivier-T-aansluiting aangetref. (Foto: Verskaf) Twee taxi-operateurs is Saterdag doodgeskiet kort nadat hulle ’n begrafnis in Pienaarsrivier in Limpopo bygewoon het. Charles Sibanda en Julius Morifi, onderskeidelik die voorsitter en sekretaris van die Simunye-taxi-vereniging, se voertuig het nog staan en luier en was oortrek met koeëlgate toe dit omstreeks 15:00 by die Pankop-Pienaarsrivier-T-aansluiting aangetref is. Brig. Motlafela Mojapelo, woordvoerder van die polisie, sê onbekende verdagtes het verskeie skote op Sibanda en Morifi se motor afgevuur voordat die motor oor die kruising beweeg en in nabygeleë bosse tot stilstand gekom het. Mojapelo sê dit is nie in dié stadium duidelik hoeveel verdagtes betrokke was en of hulle te voet of in ’n motor toegeslaan het nie. Die motief vir die moorde is ook nie in dié stadium bekend nie hoewel taxigeweld nie uitgesluit kan word nie. Thembi Hadebe, provinsiale polisiehoof, het intussen ’n dringende beroep op die publiek gedoen om enige inligting rakende die voorval of verdagtes by kol. Richard Boshomane by 079 894 5501 of die Stop Misdaad-nommer by 08600 10111 aan te meld.